LXXXII.  Ecclesiae Olivolensis seu Castellanae (Venetae) privilegia, petente Joanne episcopo, confirmat.   (Beneventi, Jan. 25.) [CORNELII  Ecclesiae Ven.,  XIII, 219.]
ADRIANUS episcopus, servus servorum Dei, venerabili fratri JOANNI Olivolensis seu Castellanae ecclesiae episcopo, ejusque successoribus canonice substituendis, in perpetuum.
Ex injuncto nobis a Deo apostolatus officio fratres nostros episcopos tam vicinos quam longe positos debemus diligere et ecclesiis in quibus Domino militare noscuntur, suam justitiam conservare, ut quemadmodum patres vocamur in nomine, ita nihilominus comprobemur in opere. Eapropter, venerabilis in Christo frater Joannes episcope, tuis rationabilibus postulationibus clementer annuimus, et Olivolensem ecclesiam cui, Deo auctore, praeesse dignosceris, ad exemplar praedecessoris nostri felicis memoriae papae Lucii, apostolicae sedis privilegio duximus muniendam. Sanctorum quippe pontificum decretis constat esse statutum ut nemo alterius terminos usurpet, nec alterius parochianos judicare aut excommunicare praesumat, ut nullus primus, nullus metropolitanus, nullus unquam reliquorum episcoporum alterius adeat civitatem, aut ad possessionem accedat, quae ad eum non pertinet, et alterius episcopi est parochiae super cujusdam dispositione, nisi vocatus ab eo cujus juris esse noscitur, ut quidquam ibi disponat vel ordinet aut dijudicet. Quocirca per praesentis scripti paginam prohibemus, et prohibentes statuimus, ut in Olivolensi, quae et Castellana dicitur ecclesia, vel in ejus dioecesi, nullus patriarcha, nullus comprovincialis episcopus sine licentia tua, vel successorum tuorum ecclesiarum, aut clericorum, vel sanctimonialium consecrationes seu benedictiones agere praesumat, nec potestatem habeat inibi chrisma conficere, pueros chrismate confirmare, nec excommunicationes aut absolutiones facere. Illud etiam adjicimus in eadem parochia sine voluntate vestra passim episcopos convocatio fiat, nisi comprovincialis concilii gratia; quod et ipsum cum vestrae charitatis licentia disponatur, nec ibidem nisi pro graviori necessitate immorentur ultra terminos canonibus constitutos. Praeterea nullus eorum sine licentia vestra audeat ecclesiae vestrae clericos, aut illic, aut alibi ordinare vel retinere, neque publicis criminibus poenitentias inducere. Porro tam B. Marci ecclesia quam caeterae ecclesiae vel ecclesiarum clerici intra eamdem parochiam sub vestra obedientia et dispositione consistant. Inobedientes vero juxta sanctorum canonum sanctiones tuae potestatis coerceantur arbitrio. Sane de monasterio Sancti Illarii, Georgii, Nicolai, S. Crucis, S. Zachariae, S. Laurentii, Sancti Herasmi et Sancti Servuli eamdem vobis obedientiam permanere sancimus, quam praedecessores vestri obtinuisse noscuntur. Porro abbates in vestra parochia constituti publicas missas in ecclesiis non suis minime celebrare praesumant. Sancimus etiam ut qui in vestra parochia assidue commorantur, et quibus tam ipsis quam eorum familiis spiritualia ministratis, decimas vobis absque alicujus contradictione persolvant. Prohibemus autem ut nullus episcopus, nullus abbas eis tam sanis quam infirmis publice poenitentiam injungere vobis inconsultis, nisi forte mortis urgente articulo, audeat. Ad haec adjicientes decernimus ut quascunque possessiones, quaecunque bona eadem ecclesia in praesentiarum juste et legitime possidet, aut in futurum canonice, praestante Domino, poterit adipisci, firma tibi tuisque successoribus in perpetuum, et intemerata permaneant, salva in omnibus apostolicae sedis auctoritate. Si quis igitur, etc. Ego Adrianus catholicae Ecclesiae episcopus. Ego Imarus Tusculanus episcopus. Ego Centius Portuen. et S. Rufinae episcopus. Ego Guido presbyter cardinalis tit. S. Chrysogoni. Ego Hubaldus presbyter cardinalis tit S. Praxedis. Ego Manfredus presbyter cardinalis tit. S. Sabinae. Ego Julius presbyter cardinalis tit. S. Marcelli. Ego Ubaldus presbyter cardinalis tit. S. Crucis in Jerusalem. Ego Octavianus presbyter cardinalis tit. S. Caeciliae. Ego Joannes presbyter cardinalis tit. SS. Sylvestri et Martini. Ego Joannes presbyter cardinalis SS. Joannis et Pauli tit. Pamachii. Ego Oddo diaconus cardinalis S. Georgii ad Velum Aureum. Ego Guido diaconus cardinalis S. Mariae in Porticu. Ego Jacinthus diaconus cardinalis S. Mariae in Cosmedin. Datum Beneventi per manum Rolandi, sanctae Romanae Ecclesiae presbyteri cardinalis et cancellarii, VIII Kalend. Februarii, indict. IV, Incarnationis Dominicae anno 1155, pontificatus vero domni Adriani papae IV, anno secundo.